**Gábor Dénes**

(Budapest,1900 – London,1979)

**Hologramokkal** rengeteg helyen találkozhattatok már az életben, legyen az **bankjegy**, vagy például **DVD** csomagolása, sőt a tudományos és fikciós filmekben is előszeretettel használják. A hologramokat speciális „holográfia” képrögzítő eljárással készítik, amely a fény hullámtermészetén alapul. Ezzel a technikával a tárgyak struktúrájáról tökéletes térhatású, vagyis háromdimenziós kép hozható létre. A képek rögzítésének ez a módja több információ visszaadását tette lehetővé, mint bármelyik addig ismert eljárás. **Két görög szó** összevonásával - amelyek jelentése **„egész”, és „írás” - holográfiának nevezte el.**

A **holográfiát** Gábor Dénes fizikus találta fel **1947**-ben.

Gábor Dénes Budapesten érettségizett, majd azonnal behívták katonának az I. világháborúba, ahonnan csak az észak-itáliai fegyverszünet után tért haza. Itt tanult meg olaszul, amely **negyedik** nyelvismerete lett. Műszaki tanulmányait a magyar egyetemen kezdte el, majd Berlinben folytatta, mindkét egyetemen szerzett diplomát. Németországban rendszeresen látogatta **Albert Einstein óráit is,** amelyen  vele együttgyakran **Szilárd Leó, Wigner Jenő, Neumann János** is részt vettek.

Az 1920-as években a nagyfeszültségű hálózatok üzemében fellépő jelenségekkel foglalkozott. Főleg Németországban dolgozott, majd a náci hatalomátvétel után elhagyta az országot és átmenetileg hazatért Magyarországra.

**1934-ben Angliában telepedett le, brit állampolgár lett**. Ott találta fel 1947-ben a holográfiát, amiért később, **1971-ben fizikai Nobel-díjat kapott**. Jelentős brit egyetemeken tanított. A hologramok legelterjedtebb alkalmazási formájával**, a biztonsági azonosító jelekkel** mindenki találkozhatott már, ezek az apró kis színes hologramok (szinte) hamisíthatatlanok, mert róluk tökéletes másolatot csak az eredeti tárgy segítségével lehet készíteni. A holográfia igazán csak a lézer feltalálása után terjedt el.

Gábor Dénes **később az emberi kommunikációt és a hallást** is tanulmányozta. 1962-ben látogatott haza Magyarországra. 1979-ben hunyt el Londonban.